REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/119-19

16. maj 2019. godine

B e o g r a d

ZAPISNIK

75. SEDNICE ODBORA ZA FINANSIJE,REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 16. MAJA 2019. GODINE

Sednica je počela u 14,30 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Olivera Pešić, Srbislav Filipović, dr Milorad Mijatović i Momo Čolaković.

Sednici nisu prisustvovali članovi Odbora: Dušan Bajatović, Miljan Damjanović, Milorad Mirčić, Saša Radulović, Goran Ćirić, Milan Lapčević, Vojislav Vujić i Zoltan Pek, kao ni njihovi zamenici.

Sednici su prisustvovali narodni poslanici koji nisu članovi Odbora: Ivan Bauer i Dejan Radenković.

Sednici su prisustvovali predstavnici Misije Međunarodnog monetarnog fonda: Jan Kees Martijin, šef Misije, Sebastian Sosa, stalni predstavnik za Srbiju, Desanka Obradović, ekonomista i Marko Punović, ekonomista.

Predsednik Odbora dr Aleksandra Tomić pozdravila je šefa Misije i druge predstavnike MMF-a.

Na predlog predsednika, Odbor je jednoglasno **(9 glasova za) utvrdio** sledeći

D n e v n i r e d:

Razgovor sa predstavnicima Misije Međunarodnog monetarnog fonda povodom druge revizije Aranžmana u okviru Instrumenta za koordinaciju politika (PCI) i konsultacije po članu 4. Statuta MMF.

Jan Kees Martijin, u uvodnom izlaganju, rekao je da je razgovor sa članovima Odbora i drugim narodnim poslanicima inicirao sa ciljem da se šire sagleda ekonomija Srbije, njeni prioriteti i politike u narednom periodu. Pozitivno je ocenio postignute rezultate, pre svega uspostavljanje održivog finansijskog sistema i ekonomskog rasta, čak i u uslovima kada u Evropi (posebno u Nemačkoj) ekonomija blago usporava. Trend daljeg ekonomskog napretka u Srbiji uslovljen je očuvanjem finansijske stabilnosti, na osnovu dugoročnih, transparentnih i osmišljenih razvojnih planova. Za rast ekonomije od 4 odsto, u narednom srednjoročnom periodu, potrebno je sledeće:

* Dovoljan broj radnika (zabeležen je problem pada nataliteta i odlazak građana Srbije u razvijene evropske i druge zemlje);
* Dalji rast investicija; pored značajnog dolaska stranih investitora, potrebne su investicije u domaće kompanije ( sagledati sve mogućnosti povoljnih kredita);
* Tehnološki razvoj u funkciji povećanja produktivnosti;
* Jake institucije javnog sektora i ekonomije u najširem smislu.

Pozvao je narodne poslanike da iznesu svoje viđenje ekonomskog napretka Srbije, fiskalne politike, načina planiranja budžeta i dalji razvoj privatizacije javnih preduzeća.

U raspravi su učestvovali narodni poslanici - članovi Odbora: Goran Kovačević, dr Milorad Mijatović, Veroljub Arsić, Momo Čolaković i predsednik Odbora dr Aleksandra Tomić.

Goran Kovačević je rekao da je za rast bruto društvenog proizvoda najvažnije da se obezbede uslovi za konkurentnost u svim oblastima društveno – ekonomskog života. U kratkoj ekonomskoj analizi, rekao je da su javne investicije povezane sa nivoom akumulacije i nivoom kredita; održani su stabilnost dinara i niske kamatne stope. Upozorio je na to da se i pored niske referentne kamatne stope NBS od 3 odsto i inflacije od 2 odsto, mora računati i na eventualni rast euribora, što može predstavljati umanjenje kreditnog potencijala za privatne investitore. Kada je reč o planiranju budžeta za narednu godinu, rekao je da rashodna strana budžeta mora pažljivo da bude planirana, bez obzira na to što je budžet Srbije sada u suficitu. Podržava smanjenje poreza na zarade, ali ukazuje na problem Srbije koja nije u potpunosti iskoristila svoje radne potencijale, u uslovima velike konkurencije na tržištima radne snage.

Milorad Mijatović je kao najznačajnije ostvarene ekonomske rezultate naveo: rast bruto društvenog proizvoda, monetarnu i finansijsku stabilnost i spoljni dug u održivim granicama. Zalaže se da prioritetna ulaganja budu usmerena u infrastrukturu (puteve i železnicu) i zdravu životnu sredinu jer će se time pospešiti dalji rast BDP-a i zapošljavanje radnika. Istakao je višestruke koristi od dolaska stranih investitora u Srbiju, posebno tehnološki razvijenih zemalja. Govorio je o potrebi da građani Srbije bolje žive i da životni standard građana raste u skladu sa rastom BDP-a, te da je nužno razmatrati mogućnost održivog povećanja plata i penzija u budžetu za narednu godinu. S tim u vezi, rekao je da je veoma važno da plate u javnom sektoru budu ujednačene kroz platne razrede, koji bi se primenjivali od početka naredne godine, kao i da penzije budu indeksirane, na osnovu formule utvrđene u zakonu, u okvirima sadašnjih 11 odsto BDP-a, na osnovu pregovora Vlade i udruženja sindikata.

Veroljub Arsić je rekao da je MMF u Srbiji, 2014. godine, zabeležio nisku produktivnost, visoku stopu nezaposlenosti, zapuštenu infrastrukturu, kao i znatan broj loših zakonskih rešenja, a da je danas privredni ambijent značajno poboljšan; nezaposlenost je smanjena na oko deset odsto, a povećanje bruto društvenog proizvoda zavisiće od dalje izgradnje saobraćajne infrastrukture (cene transportnih troškova). Pritom je rekao i to da je saobraćajna infrastruktura, posebno železnička, značajna i za ravnomerni regionalni razvoj. Kao drugi važan faktor za rast privrede naveo je energetsku efikasnost, odnosno cena energenata. Tvrdi da je neophodno da Srbija pronađe najpovoljnije rešenje za snabdevanje gasom, vodeći računa o svim delovima svoje teritorije. Uporedo sa tim, a u cilju efikasnijeg rada državne uprave, zalaže se dalji razvoj digitalizacije i elektronskog povezivanja, kao i za jačanje administrativnih kapaciteta Narodne skupštine ( parlamentarna budžetska kancelarija).

Momo Čolaković je rekao da se u Srbiji primarno mora obezbediti dovoljan broj kvalifikovanih, radno sposobnih ljudi, kao i da se, u tom pravcu, sprovodi reforma obrazovanja. Podržao je održivi rast plata i penzija i napomenuo da je penzijski sektor najviše doprineo finansijskoj konsolidaciji Srbije. Naveo je da je učešće budžetskih sredstava u finansiranju penzija iznosilo oko 50 odsto, a da sada iznosi oko 30 odsto, što je gotovo jednako kao u mnogim evropskim zemljama. Učešće penzija u BDP-u smanjeno je sa 14 na 11 odsto. Upozorio je na statističke podatke prema kojima veliki broj penzionera ima penzije ispod iznosa prosečne penzije u Srbiji, pa je zato nužno da se organizuje najviši nivo javne rasprave o daljoj reformi penzijskog sistema.

Aleksandra Tomić je rekla da je Srbija, zahvaljujući saradnji sa MMF-om, uspešno završila aranžman ekonomskih reformi i finansijske konsolidacije; rezultat odgovornog i disciplinovanog ponašanja su: suficit u budžetu u protekle četiri godine, smanjenje javnog duga u ukupnom BDP-u i druge reforme. Pored toga, rast od 4 odsto zahteva dalje sprovođenje reformi u oblasti privrede, poljoprivrede i energetike, i to u eri velikih političkih promena i digitalizacije. Kao posebno značajno, navela je da su strane investicije u prošloj godini iznosile 3,5 milijarde, a to je više nego što je ceo region ostvario zajedno; direktne strane investicije pospešile su otvaranje novih fabrika i novih radnih mesta. Time se pokazalo da su subvencije, u javnosti neretko osporavane, bile opravdane. Govoreći o privatizaciji, rekla je da je završen postupak privatizacije 338 preduzeća; dalji postupak reforme javnih preduzeća zahteva njihovu medernizaciju i profesionalizaciju, i to u uslovima kada nije moguće obezbediti odgovarajuće plate menadžerskom kadru. Vlast u Srbiji je, kaže, suočena sa problemima: odlaska naših građana, prevashodno stručnjaka, u inostranstvo; potrebe održivog povećanja plata i penzija, kao i racionalizacije javne uprave putem digitalizaciju. U tom pravcu, naglasila je da Vlada Srbije sprovodi aktivne mere: stimulacije za privatni biznis, otvaranje naučno istraživačkih parkova, pomoć malim i srednjim preduzećima, reforme zdravstvenog sistema, kao i niz drugih mera. Istakla je da je dragocena savetodavna pomoć MMF-a jer vlasti u Srbiji imaju težak zadatak- da kontinuirano podižu životni standard ljudi, a da time ne naruše makroekonomsku stabilnost i stabilnost u budžetu.

Jan Kees Martijin podržao je prioritete za privredni rast koje su navodili narodni poslanici, kao što su: potreba daljih investicionih ulaganja i zakonsko utvrđivanje adekvatne formule za obračun penzija. Smatra da bi privreda lakše poslovala ako bi se smanjili porezi na plate. Posebno ističe ulogu Narodne banke Srbije, koja je održala pod kontrolom inflaciju, što je veoma značajno za makroekonomsku stabilnost, fiskalnu disciplinu i rast investicionih ulaganja. Kada je reč o održivim limitima rasta plata i penzija , smatra da bi ove i naredne godine izdvajanja iz budžeta moglo da bude do 0,5 odsto bruto društvenog proizvoda, a dugoročno je važno da javni dug bude pod čvrstom kontrolom.

Na kraju sednice, Aleksandra Tomić govorila je o značaju skupštinske kontrole nad javnim finansijama. U tom smislu, Odbor za finansije, republički budžet i kontrolu trošenja javnih sredstava formirao je pododbor koji posebno razmatara izveštaje Državne revizorske institucije o načinu na koji korisnici budžeta troše javna sredstva; Odbor organizuje sednice na kojima se razmatraju izveštaji Državne revizorske institucije i van sedišta Narodne skupštine, i to u mestima širom Srbije ( Novi Sad, Subotica, Leskovac), a planirano je da se u 2019. godini sednice Odbora održe u Zrenjaninu, Kruševcu i Pirotu. Navela je da je cilj ovih poseta realizacija direktnog susreta narodnih poslanika i najviših predstavnika DRI sa građanima i predstavnicima lokalnih vlasti i razgovar o pravilnosti trošenja javnih sredstava, te mogućnost da se lokalnim vlastima ukaže na greške u radu i skrene pažnja na potrebu poštovanja finansijske discipline, odgovornosti i transparentnosti u radu. Predstavnike MMF-a izvestila je da je Evropska komisija visoko ocenila sprovođenje eksternog skupštinskog nadzora nad javnim finansijama i dodala je da Narodna banka Srbije, kao i drugi finansijski organi, organizacije i tela koje je formirala Narodna skupština, podnose godišnje izveštaje o radu Narodnoj skupštini na razmatranje. Podržala je nastavak rada parlamentarne budžetske kancelarije, ali je takođe izrazila nadu da će sastanci narodnih poslanika sa predstavnicima Misije MMF-a biti organizovani i sledeće godine, uključujući i dobru praksu održavanja zajedničkih sastanaka poslanika iz različitih zemalja sa predstavnicima MMF-a u Beču.

Sednica je završena u 15,45 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić